Polisiebeampte buite huis doodgeskietArgieffoto: SAPD ŉ 45-jarige polisiesersant is Donderdag buite sy huis in Khayelitsha in Kaapstad doodgeskiet. Lt.kol. André Traut, woordvoerder van die polisie, het gesê die sersant was nie aan diens nie toe hy omstreeks 20:35 buite sy huis in Jamastraat doodgeskiet is. Hy was aan die Lentegeur-polisiestasie verbonde. Volgens Traut is die beampte deur twee gewapende mans oorval wat geëis het dat hy sy vuurwapen aan hulle oorhandig. Die beampte het nie sy wapen by hom gehad nie aangesien hy dit by die polisiestasie los vir veilige bewaring. Volgens Traut het die verdagtes die sersant hierna doodgeskiet. “Die verdagtes het ŉ onbekende bedrag kontant en die sersant se selfoon gesteel voor hulle op die vlug geslaan het,” het Traut gesê. Lt.genl. Khombinkosi Jula, Wes-Kaapse polisiekommissaris, het gesê die polisie sal alles in hul vermoë doen om die skuldiges vas te trek. “Ons sal alle moontlike pogings aanwend en ons hulpbronne inspan om die twee verdagtes in hegtenis te neem.” Enigiemand met inligting oor die voorval word versoek om Stop Misdaad by 0860 010 111 te bel.